


HELSE OG LEVEKÅRSUNDERSØKELSEN I OMRÅDER MED SAMISK OG NORSK BOSETTING (SAMINOR), SAMLET FIL FOR HELSEUNDERSØKELSENE I TROMS OG FINNMARK OG ”UNGDOM OG HELSE I NORD”

Retningslinjer for søknad om data for vitenskapelige formål.

Helseundersøkelsene i nord 2002 – 2005 omfatter:

a. ”Helse- og levekårsundersøkelsen i områder med samisk og norsk bosetting” 

(SAMINOR)

b. Rest-Finnmark og rest-Troms (TROFINN)

c. ”Ungdom og helse i nord” i Finnmark, Troms og Nordland (UHNN)

Formålet med retningslinjene for adgang til data fra undersøkelsene jfr. overskrift og publisering for vitenskapelige formål er: 

· Å medvirke til høy tilgjengelighet til data for forskning.

· Å medvirke til høy vitenskapelig kvalitet på arbeider som benytter data fra undersøkelsene jfr. overskrift.

· Å medvirke til rask publisering av viktige studier basert på data fra undersøkelsene jfr. overskrift.

· Å hindre dobbeltarbeid, dobbeltpubliseringer og konflikter.

1.  ADGANG TIL DATA
Prosjektledere* ved forskningsinstitusjoner kan søke om adgang til data for forskningsformål og vitenskapelige publiseringer. For forskere vil adgang til data vanligvis innebære at avidentifiserte eller gruppeanonymiserte persondata utleveres etter retningslinjer bestemt i konsesjonen gitt av Datatilsynet og i henhold til Personopplysningsloven. Prosjektleder må vedlegge egen CV.

Søknaden sendes til Sekretariatet for de samiske helseundersøkelsene:



Avdelingsleder Ragnhild V. Kalstad

Senter for samisk helseforskning 



Postboks 71, Storgata 39



N-9735  KARASJOK



E-mailadresse: datatilgang@ism.uit.no
Søknaden:
Søknaden skal inneholde et sammendrag av prosjektbeskrivelse som inkluderer problemstillingen(e), en beskrivelse av utvalget (kategorier for tid, sted og eventuelle eksklusjonskriterier må alltid presiseres) og hvilke variabler som skal benyttes i analysen, som avhengig, uavhengig eller justeringsvariabel. Det må spesifiseres hvilke variabler som skal hentes fra de ovennevnte undersøkelsene og hvilke som eventuelt skal hentes fra andre kilder. Tittel på prosjektet man søker datatilgang til må framgå av overskriften i søknaden.

Det legges også ut en omforent variabel for etnisitet fra undersøkelsene som fritt kan brukes ved justeringer. I prosjekter hvor etnisitet skal stratifiseres må prosjektledelsen ha samisk kulturkompetanse. Hvis ikke dette er tilstede må det etableres et samarbeid med Senter for samisk helseforskning.  

Design og analysemetoder må beskrives. Søknaden skal videre inneholde en fremdriftsplan og en publiseringsplan samt prosjektleders navn og adresse.

Ofte består en prosjekts analysefil av data fra flere forskjellige kilder i tillegg til de ovennevnte undersøkelsene, f. eks. Dødsårsaksregistret, Kreftregistret, Statistisk sentralbyrå eller egne data. Prosjektleder må dokumentere at det foreligger tillatelse til å benytte og 

sammensette data fra flere kilder. Dersom sammenstillingen ikke er hjemlet i forskrift vil dette i praksis innebære krav om:

· konsesjon fra Datatilsynet

· dispensasjon fra taushetsplikt fra Sosial og helsedirektoratet (ved utlevering av personidentifiserbare data dersom ikke samtykke til utlevering foreligger)

· anbefaling fra Regional komité for medisinsk forskningsetikk.

Søknaden skal ikke overskride 4 (fire) sider.

Søknaden sendes inn pr. e-mail / elektronisk.

Dersom en søknad omfatter problemstillinger som dekkes av igangværende prosjekter, vil styringsgruppen for de samiske helseundersøkelsene søke å bidra til at det ikke oppstår konflikter mellom prosjektene.

Utlevering av data:

Styringsgruppen utleverer tabeller eller analysefil i henhold til bestilling.

Som hovedregel utleveres anonymiserte eventuelt avidentifiserte data. Med filen følger beskrivelse av variablene av forhold som er relevante for datakvaliteten.

Prosjektinstitusjon, avtale, prosjektleder og kontaktperson:
Bak en forespørsel om data skal det stå en eller flere ansvarlige forskningsinstitusjoner.

Ved overlevering av data underskrives en avtale mellom den ansvarlige forskningsinstitusjon og styringsgruppen. Hvert prosjekt skal ha en prosjektleder som skal ha det faglige ansvar for prosjektet.

2. REGLER FOR PUBLISERING
Publisering gjelder all offentliggjøring av forskningsresultater der det benyttes data fra undersøkelsene jfr. overskrift.. Ingen resultater skal offentliggjøres i media før de er publisert i vitenskapelige tidsskrifter eller presentert og publisert som abstract ved en vitenskapelig konferanse.

Manuskripter:
Det forutsettes at prosjektleder, til orientering, sender styringsgruppen v/sekretariatet for undersøkelsene alle manuskripter ved innsendelse til vitenskapelig publisering. Hensikten er å holde styringsgruppen oppdatert om forskning der data fra undersøkelsene, jfr. overskrift, benyttes. 

Forfatteren bes sende inn manuskriptet til styringsgruppen, ved sekretariatet, for at styringsgruppen kan vurdere at det er samsvar i forhold til opprinnelig avtale. Hvis forfatter ikke hører noe innen 2 uker er det i orden.

Kopi av publiserte artikler eller fullstendig referanse oversendes styringsgruppen så snart artikkelen er publisert.

Medforfatterskap:
Vancouverreglene legges til grunn for medforfatterskap.

Referanse til undersøkelsene, jfr. overskrift, ved publisering:

Alle publikasjoner som bruker data fra undersøkelsene skal referere til disse og de to institusjonene som er ansvarlig for innsamlingen av data; Senter for samisk helseforskning/ISM ved Universitetet i Tromsø og  Nasjonalt folkehelseinstitutt.

2. KOSTNADER

Prosjekter som søker tilgang til data og ikke har prosjektleder ansatt ved de forskningsinstitusjoner som har bidratt til datainnsamlingen avkreves en engangsavgift på kr. 10 000,- for utlevering av data. Dette gjelder dersom prosjektleder ikke er ansatt ved Nasjonalt folkehelseinstitutt eller Senter for samisk helseforskning.

* Med prosjektleder menes en person med doktorgradskompetanse





Sámi dearvvašvuodadutkama guovddáš / senter for samisk helseforskning

Postboks 71, Storgata 39, N-9735 Kárášjohka/Karasjok, Telefon 78 46 89 00, Telefaks 78 46 89 10

web-side: www.samisk-helseforskning.uit.no 

